ባለሥልጣኑ የከተማዋን የመንገድ ደህንነት ለማሻሻል እየሠራ ነው
የአዲስ  አበባ  መንገዶች  ባለሥልጣን የአዲስ አበባን  የትራፊክና መንገድ ደህንነትን ለማሻሻል  የተለያዩ ሥራዎችን  እያከናወነ እንደሚገኝ አስታወቀ ።በባለሥልጣኑ የማዕከላዊ አዲስ አበባ የመንገድ ሃብት ዳይሬክተር አቶ በላይ ወልደአረጋይ ለዋልታ እንደገለጹት በአዲስ አበባ የሚገኙ  መንገዶች  ለትራፊክ አደጋ  መነሻ  እንዳይሆኑ  ለማድረግ በዘንድሮ የበጀት ዓመት የተለያዩ እንቅስቃሴዎች እየተካሄዱ ነው ።በአዲስ አበባ የተሽከርካሪ መንገዶች ለትራፊክ ምቹና ደህንነታቸው የተጠበቁ እንዲሆኑ ከፍተኛ በ300 ሚሊዮን  ብር ወጪ የጥገና ሥራዎች እየተከናወኑ እንደሚገኙ የጠቆሙት አቶ በላይ የጥገና ሥራዎቹ  24 ሰዓት እየተካሄዱ ይገኛሉ ብለዋል ።በአዲስ አበባ ከተማ የመንገድ አካፋዮች ፣ ድልድቶችና የአደጋ መከላከያ ብረቶች መልሶ  በመትከል   የመንገድ ደህንነቱ ለማስጠበቅ ጥረት እየተደረገ ነው ያሉት አቶ በላይ ለትራፊክ ፍሰቱ  እንቅፋት ናቸው የተባሉ መንገዶች ላይ የማስተካካያ እርምጃዎች እየተወሰዱ መሆኑን አስረድተዋል ።በተጨማሪም በአዲስ አበባ ከተማ በተደጋጋሚ ለአደጋ መነሻ የሆኑ ሰባት የሚደርሱ አደባባዮችን የማንሳት ሥራዎች መጀመራቸውን የጠቆሙት አቶ በላይ በአንዳንድ ሥፍራዎች የመንገድ መብራቶችን የመትከል ሥራዎች እየተካሄዱ ነው ብለዋል ።ባለሥልጣኑ በከተማዋ የመንገድና ትራፊክ ደህንነትን ለማሻሻልና ዓለም አቀፍ ደረጃን የጠበቀ እንዲሆን ለማስቻል  የተለያዩ ጥናቶችን በማስጠናት ላይ እንደሚገኝም አቶ በላይ አያይዘው ገልጸዋል ።          